## Medi Ambient subvenciona amb 3,8 milions la digitalització de la gestió de l'aigua en 15 municipis

*** Les ajudes es destinaran a millorar la gestió de proveïment, depuració i reutilització del subministrament urbà i industrial en poblacions amb un màxim de 20.000 habitants**

La Conselleria de Medi Ambient, Aigua, Infraestructures i Territori ha concedit més de 3,8 milions d’euros en subvencions per a digitalitzar la gestió de l’aigua en 15 municipis amb un màxim de 20.000 habitants, segons publica el *Diari Oficial de la Generalitat Valenciana* (DOGV).

La directora general de l’Aigua, Sabina Galindo, ha manifestat que “la Generalitat defendrà l’aigua per a la Comunitat Valenciana, amb estes ajudes s’atenen les necessitats de la nostra ciutadania, que mereix un servici eficient i de qualitat també als municipis xicotets”.

Dels 15 municipis beneficiats, en pertanyen huit a la província de Castelló (Sant Mateu, Nules, la Vall d’Alba, Vistabella del Maestrat, Sot de Ferrer, Alcalà de Xivert, Todolella i Torreblanca); tres a la província de València (Vilamarxant, Meliana i Senyera), i quatre a la d’Alacant (Ondara, el Verger, Benissa i Gata de Gorgos).

Estes subvencions estan destinades a la millora de la gestió del cicle urbà de l’aigua a través de la digitalització en el proveïment, la depuració d’aigües residuals, la reutilització i les línies estratègiques sobre la digitalització i la millora de la gestió associades a noves tècniques de tractament, depuració i reutilització de les aigües urbanes i industrials.

Fecha: 03/01/2024